Uashington: Analistët komentojnë mbi ndikimet e pavarësisë
Siguria në Kosovë dhe qendrimi i Rusisë ishin ndër temat kryesore të diskutuara në tryezën e rrumbullakët
Analistët janë dakord me idenë se më e mira do të ishte që pavarësia e Kosovës të arrihej nëpërmjet Këshillit të Sigurimit të OKB-së. Kështu shprehet Daniel Serwer, analist i Institutit Amerikan të Paqes. Prishtinës, thotë analisti, nuk i nevojitet shpallja e pavarësisë, asaj i nevojitet njohja ndërkombëtare, prandaj është shumë e rëndësishme që shpallja e pavarësisë të bëhet në bashkërendim me Shtetet e Bashkuara dhe Bashkimin Europian dhe të bëhet sa më shpejt që të jetë e mundur. Zoti Serwer mendon se çështja e zgjedhjeve në Serbi nuk duhet të lidhet me datën e shpalljes së pavarësisë, sepse, shpjegon ai, radikalët tashmë janë në fuqi në Serbi. Analisti thotë se Serbia nuk duhet të merret me të mirë, përkundrazi ajo duhet paralajmëruar që të mos vazhdojë ta pengojë Kosovën dhe Bosnjen në rrugën drejt Europës. Janusz Bugajski i Qendrës për Studime Strategjike dhe Ndërkombëtare komentoi rreth qendrimit të Rusisë dhe interesave të saj lidhur me çështjen e statusit të Kosovës. Shtetet e Bashkuara dhe Bashkimi Europian, thotë zoti Bugajski, duhet ta kuptojnë se kompromisi dhe marrja me të mirë e Rusisë nuk funksionojnë. Kosova është e rëndësishme për Rusinë thjesht nga ana taktike prandaj vendet perëndimore duhet t’i rezistojnë asaj, tha analisti. Por Dimitri Simes, Presidenti i Qendrës Nixon, thotë se megjithëse Rusia mund të mos quhet një shtet demokratik, edhe shtetet jo demokratike kanë interesa të caktuara të cilat i mbrojnë: Ai mendon se njohja e pavarësisë së Kosovës do t’i ndryshonte marrëdhëniet mes Perëndimit dhe Rusisë dhe kjo mund të kishte pasoja të tjera më të gjera, për shembull Moska mund të mos e ndihmojë Uashingtonin në çështjen e Iranit. Ndërsa profesor Charles Kupchan, i Këshillit për Marrëdhënie me Jashtë mendon se dhuna do të jetë e pashmangëshme në procesin e pavarësisë së Kosovës prandaj duhet menduar se çfarë masash mund të merren për ta mënjanuar atë. A është NATO-ja në gjendje, siç thotë, të ruajë qetësinë në Kosovë? Mendoni se Rusia është e interesuar që Kosova të kthehet në një konflikt të ngrirë? Profesor Kupchan mendon se kemi të bëjmë thjesht me një demonstrim të forcës nga ana e Kremlinit dhe se më në fund Rusia do të tërhiqet. //ii